Wok bilong Jisas – Sin (2)
Mak 12:28-34.
Mak i tok klia olsem, Jisas Em i God. Jisas i kamap long dispela graun long 2000 yia long bipo. Na Em i no man nating i kamap, nogat, Em i God i kam long dispela graun. Jisas Em i God na Em i lusim heven na i kam i stap namel long manmeri bilong dispela graun.
Na long wanem as Em i kam? Mak i givim ensa long yumi olsem, Jisas i kam bilong lusim laip bilong Em bilong baim bek laip bilong ol planti manmeri. Jisas Em i stretpela stretpela man olgeta na Em i kam bilong lusim laip bilong Em bilong baim bek laip bilong yumi manmeri i nogut olgeta. Em i kam bilong baim fridom bilong yumi long pe bilong sin.
Na olsem wanem planti manmeri ol i no bilip?
Long wanem as ol planti manmeri ol i no laik brukim skru long Jisas na tok tenkyu long Jisas long baim bek wok bilong Em long diwai kros? Long wanem as ol i no amamas long Jisas na pas hariap long Em?
Ating sampela manmeri ol i tingim olsem Jisas Em i man nating na Em i no God i kam daun. Mi save long ol sampela manmeri na ol i tubel olgeta long stori bilong Jisas. Em olsem na sapos ol i tubel long stori bilong Jisas, orait ol i no inap putim laip bilong ol long han bilong Jisas na trastim Em, a?
Planti manmeri i tingim ol i gutpela manmeri.
Na ol sampela manmeri ol i tingim olsem baim bek wok bilong Jisas i no bikpela samting. Long wanem? Ol i tingim olsem ol i gutpela manmeri na ol i no sin manmeri tumas. Olsem na, ol i no nidim Jisas i kam baim bek ol long sin bilong ol na baim bek ol long kalabus hel. Ol i tingim olsem sin i no kalabusim ol.
Long stadi namba 7 yumi bin skelim Mak sapta 7. Long dispela hap Jisas i tokaut long ol kainkain pipia i stap long bel bilong yumi olgeta manmeri bilong dispela graun. Jisas i makim planti sin i stap long bel bilong yumi – lukim gen long Mak 7:21-22.
Em olsem tasol yet ol planti manmeri i tingim olsem ol i no sin manmeri tumas. Ol Farisi ol i tingim olsem ol i no stap sin manmeri olsem Jisas i tok. Nogat. Ol i tingim olsem ol i gutpela na stretpela manmeri.
Yumi mas lavim God.
Long Mak 12:28-34 Jisas i makim stret as bilong sin bilong ol manmeri bilong dispela graun. Harim tok bilong Jisas long dispela hap.
Na yu save, lo bilong God i tokaut long pasin bilong stil na pamuk pasin na pasin bilong kilim man i dai na aigris pasin na ol kainkain samting olsem. Long Mak 12:28-34 Jisas i tokaut long wanpela lo i winim olgeta narapela lo na dispela lo i olsem, “BIKPELA, God bilong yumi, Em wanpela tasol Em i BIKPELA. Na yu mas lavim BIKPELA, God bilong yu. Yu mas lavim Em long bel bilong yu olgeta, na long laip bilong yu olgeta, na long tingting bilong yu olgeta, na long strong bilong yu olgeta.”
Pasin bilong lavim God long bel bilong yumi olgeta, na long laip bilong yumi olgeta, na long tingting bilong yumi olgeta, na long strong bilong yumi olgeta, i minim olsem yumi mas lavim God olgeta taim. Yumi no ken i lavim Em tasol long Sande o long Sabat. Yumi no ken i lavim Em tasol long taim bilong lotu na long Krismas na long Ista. Nogat. Yumi mas lavim Em long olgeta sekon long olgeta minit long olgeta aua long olgeta de long olgeta wik long olgeta mun long olgeta yia.
Na yu save, sampela manmeri ol i no mekim pasin nogut tumas na ol i harim lotu. Em olsem na ol i tingim olsem ol i gutpela manmeri. Tasol ol i no gutpela manmeri. Long wanem? Ol i no lavim God olgeta, olgeta taim. Ol i no lavim God long bel bilong ol olgeta, na long laip bilong ol olgeta, na long tingting bilong ol olgeta, na long strong bilong ol olgeta, olgeta taim.
Bel bilong yumi.
Long bel bilong yumi, yumi no lavim God tumas. Nogat. Planti taim tumas bel bilong yumi i pulap long pasin bilong lavim yumi yet! Yumi save lavim yumi yet tumas na i no gat banis bilong em i stap. Bel bilong yumi i pulap long ol samting bilong yumi, na long ol samting bilong femili bilong yumi, na long ol samting bilong klen bilong yumi, na long ol samting bilong graun na pik na gaden na misin bilong yumi. Bel bilong yumi i pulap long ol kainkain samting olsem.
Laip bilong yumi.
Na long laip bilong yumi, yumi bisi long mekim ol samting bilong yumi yet na yumi no tingim God tumas. Taim ol memba ol i laik kempen, orait ol planti manmeri ol i ken i wokabaut longwe bilong harim tok bilong ol, tasol ol i les bilong wokabaut liklik bilong harim tok bilong God. Kwiktaim yumi ken i yusim mani bilong yumi bilong betim pilai, tasol yumi les long yusim mani bilong yumi bilong baim ol buk i ken i helpim yumi save moa long God na bilong helpim ol sampela wok bilong God.
Tingting bilong yumi.
Na long tingting bilong yumi, yumi no tingim God tumas. Yumi no tingim ol samting God i putim ples klia long yumi bai yumi ken i save long Em, na yumi no tok tenkyu long Em long ol wok Em i mekim bilong blesim yumi na helpim yumi. Nogat. Planti taim tumas tingting bilong yumi i pulap long aigris long meri na long bel hat na long ol rong bilip na long ol samting bilong tumbuna na long ol samting bilong ples na long ol kainkain samting olsem. Tingim. Hamas taim yumi save sindaun na skelim na tingim God na tok tenkyu long God long olgeta samting bilong Em? Ating yumi no mekim tumas, a?
Strong bilong yumi.
Yumi save yusim strong bilong yumi bilong kirapim na strongim ol samting bilong yumi yet. Yumi no yusim strong bilong yumi tumas bilong strongim ol samting bilong God. Yumi no yusim strong bilong yumi bilong kam harim tok bilong God long olgeta wik. Yumi no yusim strong bilong yumi bilong rit na rait bai yumi ken i lainim ol sampela samting moa long Tok bilong God na yumi ken i lavim God moa na strong long bihainim Em. Na yumi no yusim strong bilong yumi tumas bilong bihainim ol toktok God i mekim long Tok bilong Em.
Tingim.
- Taim yumi sindaun pilai kads, orait yumi lavim God long olgeta bel bilong yumi na long olgeta laip bilong yumi na long olgeta tingting bilong yumi na long olgeta strong bilong yumi, a?
- Taim yumi kros pait, orait yumi lavim God long olgeta bel bilong yumi na long olgeta laip bilong yumi na long olgeta tingting bilong yumi na long olgeta strong bilong yumi, a?
- Taim yumi pulim nus, orait yumi lavim God long olgeta bel bilong yumi na long olgeta laip bilong yumi na long olgeta tingting bilong yumi na long olgeta strong bilong yumi, a?
- Taim yumi smok spak brus na dring bia, orait yumi lavim God long olgeta bel bilong yumi na long olgeta laip bilong yumi na long olgeta tingting bilong yumi na long olgeta strong bilong yumi, a?
- Taim yu paitim meri bilong yu, yumi lavim God long olgeta bel bilong yumi na long olgeta laip bilong yumi na long olgeta tingting bilong yumi na long olgeta strong bilong yumi, a?
Long pasin bilong lavim God planti sin na feil i stap pinis long yumi. Na yumi no skelim namba 2 lo bilong God yet! Yumi no skelim sin na feil bilong yumi long lo bilong lavim ol narapela manmeri olsem yumi lavim yumi yet. Ating long dispela lo bai yumi hipim planti sin na feil moa!
Tru tumas yumi nidim Jisas long baim bek yumi.
Yumi manmeri bilong sin na feil. Long nambawan samting bilong God yumi feil pinis. Yumi no lavim God long olgeta bel bilong yumi na long olgeta laip bilong yumi na long olgeta tingting bilong yumi na long olgeta strong bilong yumi. Ating lavim bilong yumi long God em i liklik liklik tumas olgeta.
Ating sampela bilong yumi, yumi no manmeri nogut olsem ol sampela manmeri nogut long ples na long taun. Yumi no paulim ol yangpela meri, na yumi no paulim ol marit meri, na yumi no stilim ol samting bilong ol narapela manmeri, na yumi no kilim wanpela man i dai. Nogat. Ating planti bilong yumi i stap gutpela manmeri long ai bilong ol manmeri bilong ples.
Em olsem tasol yumi no lavim God long olgeta bel bilong yumi na long olgeta laip bilong yumi na long olgeta tingting bilong yumi na long olgeta strong bilong yumi, a? Long dispela as yumi sin na feil manmeri olsem ol manmeri nogut. Tru tumas yumi olgeta yumi nidim Jisas long baim bek yumi.
God i bosim na kontrolim dispela graun.
Yumi manmeri bilong sin na feil. Yumi pundaun pinis. Yumi gat asua long ai bilong God. Na i gat pe i stap bilong sin na feil na pundaun na asua bilong yumi. Pe bilong sin na feil na pundaun na asua bilong yumi em i olsem, yumi bai lus long God long kalabus hel.
Yumi mas save olsem, God i stap, na dispela graun em bilong Em. Na yumi i stap bilong lavim Em. Na sapos yumi no lavim Em olsem Em i tok, orait i gat pe i stap bilong dispela sin na feil na pundaun na asua bilong yumi.
Ating i no gat kwesten mak i stap – tru tumas yumi nidim Jisas i baim bek yumi long sin na feil na pundaun na asua bilong yumi. Yumi nidim Jisas long baim fridom bilong yumi long kalabus hel. Yumi olgeta yumi i stap insait long sin na feil na yumi olgeta yumi nidim Jisas long baim bek yumi.
Gutnius bilong Jisas Krais, Pikinini Bilong Man.
Tenkyu tru long God. Long wanem, gutnius i stap. Na gutnius i olsem, Jisas Em i kam daun long dispela graun bilong lusim laip bilong Em bilong baim bek kain manmeri olsem yu na mi long sin na feil bilong yumi. Yumi no lavim God olsem God i tok, olsem na, Jisas i kam bilong baim bek yumi.
Na i gat planti evidens i stap bilong sapotim dispela tok. Tru tumas Jisas Em i God i kam bilong baim ol kain manmeri olsem yu na mi. Yumi feil long lavim God olsem God i tok, tasol tenkyu tru Jisas i kam bilong baim bek yumi long pe bilong sin na feil bilong yumi.
Yu tingim. Dispela tok i gutpela tok o nogat? Tru tumas dispela tok i gutnius stret! Dispela tok i tru na em inap senisim yumi. Sapos yumi skelim na tingim na bilipim, tru tumas bai yumi senis. Long bel bilong yumi, yumi bai amamas long baim bek wok bilong Jisas long diwai kros na dispela bai senisim yumi, na bai yumi i stap narapela kain manmeri na pasin bilong yumi bai i stap narapela kain.
Sapos yu tanim bel pinis na yu bilipim na trastim feitful wok bilong Jisas pinis na yu bihainim Jisas pinis, orait larim tok bilong feitful baim bek wok bilong Jisas i pulap long bel na laip na tingting na strong bilong yu.
Tingim. Jisas Em inap i stap long heven na larim yumi i kisim pe bilong sin bilong yumi. Tasol Em i no mekim olsem. Nogat. Em i lusim heven na Em i kam bilong mekim wok bilong baim bek yumi. Tingim na tok tenkyu long bel bilong yu. Larim dispela tok i pulap long bel na laip na tingting na strong bilong yu.
Taim yumi lukim sin na feil bilong ol narapela manmeri, orait yumi save hariap na daunim ol long sin na feil bilong ol. Plis, yumi no ken i mekim olsem. Tingim sin na feil bilong yu yet na yu sori long ol narapela manmeri taim yu lukim sin na feil bilong ol. Mobeta yumi wok wantaim bilong lavim God na bilong tok tenkyu long God long feitful baim bek wok bilong Jisas long diwai kros.
Liklik tok i go long manmeri i no trastim Jisas yet.
Sapos yu no lusim rot bilong yu yet na yu no bilipim na trastim baim bek wok bilong Jisas na yu no bilipim na trastim God long kisim bek yu long feitful baim bek wok bilong Jisas, orait nau em i taim stret bilong tanim bel na bilipim na trastim gutnius bilong God. Yu feil pinis long lavim God na lavim ol narapela manmeri, na long dispela as, yu nidim Jisas na yu nidim feitful baim bek wok bilong Em. Olsem na, lusim rot bilong yu, na yu kam i stap aninit long Jisas na trastim God long kisim bek yu long feitful baim bek wok bilong Jisas long diwai kros.
Em tasol.
tpi_Latn mos_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn